Lieta C‑371/11
Punch Graphix Prepress Belgium NV
pret
Belgische Staat
(Hof van beroep te Gent lūgums sniegt prejudiciālu nolēmumu)
Lūgums sniegt prejudiciālu nolēmumu – Pieņemamība – Valsts tiesībās ietverta atsauce uz Savienības tiesībām – Direktīva 90/435/EEK – Direktīva 90/434/EEK – Nodokļu dubultas uzlikšanas novēršana – Izņēmums – Meitassabiedrības likvidācija apvienošanās gadījumā – Peļņas sadale – “Likvidācijas” jēdziens
Kopsavilkums – Tiesas (septītā palāta) 2012. gada 18. oktobra spriedums
1.        Prejudiciāli jautājumi – Tiesas kompetence – Robežas – Interpretācija, kas lūgta saistībā ar valsts tiesībās transponētu direktīvas noteikumu piemērojamību pilnībā iekšējām situācijām – Valsts tiesībās ietvertas atsauces uz Savienības tiesībām precīza apjoma vērtējums – Valsts tiesas ekskluzīvā kompetence
(LESD 267. pants)
2.        Tiesību aktu tuvināšana – Kopēja nodokļu sistēma, ko piemēro mātesuzņēmumiem un meitasuzņēmumiem, kuri atrodas dažādās dalībvalstīs – Direktīva 90/435 – Nodokļu dubultas uzlikšanas novēršana – Mātesuzņēmuma saņemto dividenžu atbrīvojums no nodokļa – Izņēmums attiecībā uz meitasuzņēmuma likvidācijas dēļ sadalīto peļņu – Likvidācijas jēdziens – Saistībā ar apvienošanos, kas ietver pārņemšanu, veikta sabiedrības darbības izbeigšana – Izslēgšana
(Padomes Direktīvas 90/434 2. panta a) punkta trešais ievilkums un Padomes Direktīvas 90/435 4. panta 1. punkts, kurās grozījumi izdarīti ar Padomes Direktīvu 2006/98)
1.        Skat. nolēmuma tekstu.
(sal. ar 26.–28. punktu)
2.        Direktīvas 90/435 par kopēju nodokļu sistēmu, ko piemēro mātesuzņēmumiem un meitasuzņēmumiem, kas atrodas dažādās dalībvalstīs, kurā grozījumi izdarīti ar Direktīvu 2006/98, 4. panta 1. punktā ietvertais jēdziens “likvidācija” ir interpretējams tādējādi, ka saistībā ar apvienošanos, kas ietver pārņemšanu, veiktu sabiedrības darbības izbeigšanu nevar uzskatīt par šādu likvidāciju.
Nenoliedzami Direktīvā 90/435 jēdziens “likvidācija” nav definēts. Tomēr saskaņā ar Direktīvas 90/434 par kopēju nodokļu sistēmu, ko piemēro dažādu dalībvalstu uzņēmējsabiedrību apvienošanai, sadalīšanai, daļējai sadalīšanai, to aktīvu pārvešanai un akciju maiņai, kurā grozījumi izdarīti ar Direktīvu 2006/98, 2. panta a) punkta trešo ievilkumu “apvienošana” ir definēta kā operācija, kurā sabiedrība, kas beidz darbību, bet nelikvidējas, visus aktīvus un pasīvus pārved sabiedrībai, kam pieder visi vērtspapīri, kuri pieder pie darbību izbeigušās sabiedrības kapitāla. Direktīva 90/434 un Direktīva 90/435 viena otru papildina, un šī jēdziena “apvienošanās” definīcija ir atbilstoša arī saistībā ar jēdziena “likvidācija” Direktīvas 90/435 4. panta 1. punkta izpratnē interpretāciju, tāpēc minēto sabiedrības darbības izbeigšanu nevar uzskatīt par “likvidāciju” pēdējā minētā noteikuma izpratnē.
(sal. ar 32., 33. un 35.–37. punktu un rezolutīvo daļu)